 Anno Domini millesimo ducentesimo octogesimo nono statuta sunt haec apud Cistercium tempore Capituli generalis. 1.  In primis, quoniam Dei ac Domini Redemptoris nostri nihil nobis nasci profuisset nisi redimi profuisset, generale Capitulum ordinando diffinit quod quotiescumque in passionibus nominabitur articulus sacratissimae passionis et mortis eius, omne genu flectatur petendo veniam humiliter et devote. 2.  Item, cum excellentia dignitatis gloriosae virginis Mariae merita supplicum excedat et vota, et super omne votum, generale Capitulum duxit merito statuendum quod in vigilia Nativitatis eiusdem Virginis sicut in diebus sabbatorum fieri consuevit, missa de eadem in conventu solemniter celebretur. 3.  Item, quia plerumque consilio maturiori perficitur quod differtur tempore longiori, promotio, ordinatio, correctio ac reformatio omnium studiorum Ordinis, domino Cisterciensi et domino Claraevallensi abbatibus committitur in plenaria Ordinis potestate, diffinitione de mittendis scolaribus ad dicta studia de omnibus Ordinis abbatiis olim edita in suo robore perdurante, et solito melius ab omnibus observanda. 4.  Item, ne contingat bonum operarium absque noxa sui meriti mercede defraudari, diffinitioni anno praeterito editae de gratia provisionis abbatibus sponte cedentibus et benemeritis facienda, duxit generale Capitulum hoc addendum quod abbatibus huiusmodi licet ad domos alias se transferentibus non tamen assumptis alibi in abbates provisio consimilis assignetur. 5.  Item, ut caritas Ordinis uniformis adversariis nostris appareat terribilis ut castrorum acies ordinata, generale Capitulum duxit provide statuendum quod quotiescumque necesse fuerit inter abbates alicuius provinciae convocationem et contributionem fieri ad defendendas Ordinis libertates, quicumque abbates contribuere aut contributum solvere noluerint infra terminum competentem a superioribus abbatibus dictae provinciae assignandum, ex tunc pro depositis habeantur. 6.  Item, ut periculum periurii et crimen falsi a personis Ordinis cautius evitetur, diffinitionem anno praeterito editam super donis datis monachis visitatoribus, generale Capitulum sic declarat quod nisi summam viginti solidorum turonensium dicta dona excesserint, rationem reddere minime teneantur. 7.  Item, quia facilius multi conscelerantur ab uno quam unus a pluribus informetur, statuit et ordinat Capitulum generale quod quicumque convinci poterit lusisse ad taxillos, aut carnes in locis ab Ordine prohibitis comedisse, omni sexta feria sit in pane et aqua, et ultimus omnium habeatur. 8.  Item, quoniam dissolutio effrenata multa mala parere consuevit, Capitulum generale ordinat et diffinit quod de cetero emissis pro culpa nulla detur egrediendi licentia, nisi pro gravi necessitate vel utilitate monasterii manifesta. 9.  Item, diffinitio anno praeterito edita de minutis Ordinis quod cenare possent post vesperas in conventu tempore hiemali, revocatur, et ad statum reducitur consuetum. 10.  Item, diffinitioni olim editae de fugitivis Ordinis capiendis in civitate Parisiensi et Tolosa, hoc additur quod similiter capiantur in romana Curia per abbates de S. Anastasio et de Palateolis, invocato ad hoc, si necesse fuerit, auxilio brachii saecularis. 11.  Item, abbati de Alta Sylva qui sine licentia ivit ad Curiam romanam, ibi inhoneste se habendo, solus per patriam discurrendo, praecipit Capitulum generale ut infra Nativitatem Domini ad propria studeat remeare, alioquin pro deposito habeatur. Iniungitur etiam eidem ut sequenti anno veniat ad Capitulum generale, in eodem Capitulo veniam petiturus. Hoc eidem abbas de S. Anastasio nuntiare teneatur. 12.  Item, auctoritate Capituli generalis inhibetur abbatibus et personis Ordinis universi ne de cetero aliqua deposita teneant in custodia a Iudeis. Ubi autem contrarium fuerit attentatum, abbas, prior, cellerarius, et bursarius tamdiu a vino abstineant quamdiu penes se custodierint deposita praedictorum ; et qui iam receperint restituant infra Pascha. 13.  Item, abbati de Campo Sanctae Mariae qui male recepit visitatores Cistercii, praecipit Capitulum generale ut infra Purificationem Beatae Virginis tribus diebus uno eorum in pane et aqua faciat levem culpam. Pater autem abbas inquirat diligentius utrum fecerit poenitentiam supradictam, quam nisi fecerit, ipsum citet ad proximum Capitulum generale pro suis demeritis gravissime puniendum. 14.  Item, sententias latas in monachos et conversos Sy[l]vaecanae per abbatem proprium, qui nigrorum monachorum habitum contra formam Ordinis assumpserunt, generale Capitulum approbat et confirmat praecipiens omnibus abbatibus illius provinciae ut, omnibus diebus dominicis in eorum capitulis, dictae sententiae publicentur. Et quia dictum factum tangit Ordinem universum, praecipit Capitulum generale ut circa negotium viriliter elaborent, si necesse fuerit et super hoc fuerint requisiti. 15.  Item, factum decimae domino Francorum regi concessae domino Cisterciensi et quatuor primis abbatibus in plenaria Ordinis potestate committitur, prout in littera apostolica continetur. 